Der udbrød torsdag morgen brand i butikken Skattejægerne på Frederikshavnvej 92 i Hjørring. Butikken er en del af et mindre butikscenter med syv forretninger. Branden blev anmeldt klokken 06.38. Brandfolk fra Hjørring rykkede ud og fik forholdsvis hurtigt kontrol over branden, som dog har påført to forretninger store skader. - Der er sket stor brand- og røgskade i Skattejægerne, og så er der sket store røgskader i Punkt 1, som ligger ved siden af, siger indsatsleder Jesper Ludvigsen fra Beredskabscenter Hjørring. Der var også ild i en container uden for Skattejægerne, men brandfolkene ved endnu ikke, hvor branden er opstået. Ingen personer har været i fare i forbindelse med branden.

Opsummering:
Der udbrød torsdag morgen brand i et butikscenter i Hjørring, hvor to butikker har taget stor skade.